2015 m. pagal programą buvo finansuojama iš viso 12 projektų. Iš 12 paraiškų, kurias pateikė kompetentingos valstybių narių valdžios institucijos, dotacijos buvo skirtos pagal 9 paraiškas (palyginimui – 2014 m. skirtos 6 dotacijos). Be to, buvo finansuojamos 3 Komisijos iniciatyvos (praėjusiais metais – 4). 2015 m. buvo įgyvendinti 2 veiksmai, o 10 veiksmų yra (bus) įgyvendinami 2016 m.

Iš programos įgyvendinimo rezultatų matyti, kad valstybės narės yra tvirtai nusiteikusios saugoti eurą nuo padirbinėjimo. Per Kovos su eurų padirbinėjimu ekspertų grupės (angl. ECEG) susitikimuose vykusias diskusijas daugiametės strategijos klausimais pavyko įsipareigoti 2015 m. skirti 94,4 % viso biudžeto. Atsižvelgiant į 2015 m. gautų dotacijos paraiškų kokybę ir skaičių, Komisijos veiksmams skirtą 44 496 EUR dydžio sumą reikėjo pervesti dotacijoms.

III ir IV diagramos. Programos dalyviai pagal kilmę ir profesinę kvalifikaciją (veiksmai, kuriuos įsipareigota įgyvendinti 2015 m., žr. I priedą)

Programos „Pericles“ veiksmuose, dėl kurių buvo įsipareigota 2015 m., dalyvavo apytikriai 618 ekspertų.

Pagal kilmę dalyviai yra iš 59 šalių. Dauguma mokymų dalyvių (65 %) yra iš Europos: 41 % – iš Europos Sąjungos valstybių narių; ES nepriklausančių Europos šalių dalyviai sudaro antrą pagal dydį dalyvių grupę – 24 %; 14 % mokymų dalyvių yra iš Lotynų Amerikos (daugiausiai iš Kolumbijos ir Peru), o 7 % – iš Artimųjų Rytų ir Šiaurės Afrikos šalių. Reikėtų atkreipti dėmesį, kad padaugėjo dalyvių iš Azijos, kurie sudaro 4 % (visi šie dalyviai – iš Kinijos).

Pagal profesinę kvalifikaciją 53 % visų dalyvių yra policijos tarnybų darbuotojai. Toks aktyvus policijos tarnybų darbuotojų dalyvavimas paaiškinamas tuo, kad policijos institucijoms tenka pirmiesiems kovoti su eurų padirbinėjimu, o tarp dalyvaujančių policijos darbuotojų yra ir tyrėjų, ir techninių darbuotojų. Vis dėlto reikėtų pabrėžti, kad toliau vyrauja kitų kategorijų dalyvių įvairovė (47 %). Buvo daug dalyvių iš centrinių bankų (19 %), dalyvauja vis daugiau teisminių institucijų (10 %) ir muitinių darbuotojų (4 %).

Taigi programos „Pericles“ įgyvendinimas atitinka tarpvalstybinius ir daugiadalykius programos aspektus, kaip reikalaujama pagal Reglamentą (ES) Nr. 331/2014.





3. Veiksmų, kuriuos įsipareigota įgyvendinti 2015 m., apžvalga: reikšmingiausi įvykiai

Iš programos „Pericles 2020“ įgyvendinimo 2015 m. rezultatų matyti tebevyraujanti teigiama dalyvių profesinės kvalifikacijos įvairėjimo tendencija. Visų pirma reikėtų paminėti vis aktyvesnį teisminių institucijų darbuotojų dalyvavimą penkiuose veiksmuose, taip pat augantį muitinių darbuotojų skaičių tarp dalyvių.

Vykdant šią programą 2015 m. pavyko išlaikyti ir toliau stiprinti tvirtą regioninį ir tarptautinį bendradarbiavimą: keli veiksmai įvykdyti Lotynų Amerikoje, Viduržemio jūros regione ir Balkanų regione, be to, įgyvendinant tris veiksmus dalyvavo Kinijos atstovai. 2015 m. pagal programą „Pericles“ prisiimti įsipareigojimai atitinka augančią valstybių narių kompetentingų valdžios institucijų, teikiančių paraiškas pagal programą, įvairovę – pirmą kartą dėl programos „Pericles“ finansavimo paraišką pateikė Federalinės žemės kriminalinės policijos biuro Berlyne viršininkas (vok. „Polizeipräsident in Berlin, Landeskriminalamt“).

Keliais iš programos „Pericles 2020“ 2015 m. biudžeto finansuojamais veiksmais buvo siekiama stiprinti valstybių narių bei Sąjungos institucijų ir kompetentingų Kinijos valdžios institucijų daugiadalykį bendradarbiavimą kovos su padirbinėjimu srityje, taip pat techninės kompetencijos ir geriausios patirties mainus. 2016 m. sausio mėnesį Paryžiuje įvyko Kinijos ir Europos bendradarbiavimo kovojant su euro padirbinėjimu klausimams skirta konferencija, kuri buvo finansuojama programos „Pericles“ lėšomis. Be to, Italijos valstybinis centrinis biuras prie savo veiksmo, finansuojamo „Pericles“ lėšomis, įgyvendinimo pakvietė prisijungti Kinijos atstovus. Galiausiai organizuojamas Briuselyje įvyksiantis veiksmas, ES ir Kinijos praktinis seminaras pagal programą „Pericles“, kuriame dalyvaus Kinijos visuomenės saugumo ministerijos atstovų. Šiuo veiksmu siekiama, kad valstybių narių, Sąjungos institucijų ir kompetentingų Kinijos nacionalinės valdžios institucijų bendradarbiavimas strateginiais ir operatyviniais klausimais kovos su padirbinėjimu srityje taptų labiau struktūrizuotas.

Komisija tęsia „Euro South East“ konferencijų ciklą – 12-oji šio ciklo konferencija įvyks 2016 m. spalio mėnesį Zagrebe, Kroatijoje. Šios konferencijos turėjo didelės įtakos stiprinant kompetentingų Pietryčių Europos šalių nacionalinės valdžios institucijų bendradarbiavimą, kuris apima keletą opių klausimų, susijusių su galimu padirbtų eurų tranzitu ir gamyba.

Komisija nuolat praneša pagal programą paremtų veiksmų rezultatus Kovos su eurų padirbinėjimu ekspertų grupės (ECEG) ekspertams. 2015 m. įvyko trys ECEG posėdžiai.

Programa yra labai nuosekli ir papildo kitas susijusias Sąjungos lygmens programas ir veiksmus, nes yra skirta išimtinai tam tikros formos organizuoto nusikalstamumo – euro padirbinėjimo – prevencijai ir kovai su juo. Todėl ji papildo Sąjungos finansiniams interesams saugoti skirtą OLAF programą „Hercule III“ ir yra su ja suderinta, be to, ji labai papildo, inter alia, Vidaus reikalų GD Vidaus saugumo fondo priemonę „Policija“, kurios lėšomis finansuojama nusikalstamumo prevencija ir, apskritai, kova su nusikalstamumu.

4. Programos „Pericles“ veiksmų, dėl kurių buvo įsipareigota pagal 2014 m. programą „Pericles 2020“ arba pagal programą „Pericles“, įgyvendinimas 2015 m.

2015 m. įgyvendinta 10 programos „Pericles“ veiksmų, kuriuos buvo įsipareigota finansuoti pagal 2014 m. programą „Pericles 2020“ arba iš programos „Pericles“ biudžetų. 5 iš šių projektų parengė ES valstybių narių (Latvijos, Italijos ir Prancūzijos) kompetentingos valdžios institucijos, o 5 projektus pasiūlė Komisija. Šie projektai – tai 2 seminarai, 2 tyrimai, 2 techniniai mokymai, treji darbuotojų mainai ir Kovos su euro padirbinėjimu vadovo atnaujinimas. Ypač daug dėmesio skirta Pietryčių Europai ir Viduržemio jūros regionui.

5. Išvada ir perspektyvos

Programa „Pericles 2020“ tebėra svarbi ir veiksminga kovos su padirbinėjimu priemonė. Šią išvadą pagrindžia Komisijos įvertinimas, kad, palyginti su praėjusiais metais, pagal programą „Pericles 2020“ daugiau dotacijų skirta bendrai finansuojamiems veiksmams. Ši programa – tai tyrimų rėmimo, bendradarbiavimo palaikymo ir vystymo, taip pat visų kovos su eurų padirbinėjimu dalyvių keitimosi geriausia patirtimi pagrindas. Remiantis programos įgyvendinimo rezultatais ir nuolatine naujų pavojų, aptartų ECEG, analize nustatyti tokie 2016 m. prioritetai:

1.Remti veiklą, kuria siekiama gerinti valstybių narių, kurios ypač kenčia nuo padirbtų pinigų gamybos ir platinimo, bendradarbiavimą;